作者:李賀
標題:感諷五首
內容:合浦無明珠，龍洲無木奴。足知造化力，不給使君須。越婦未織作，吳蠶始蠕蠕。縣官騎馬來，獰色虯紫須。懷中一方板，板上數行書。不因使君怒，焉得詣爾廬。越婦拜縣官，桑牙今尚小。會待春日晏，絲車方擲掉。越婦通言語，小姑具黃粱。縣官踏餐去，簿吏複登堂。奇俊無少年，日車何躃躃。我待紆雙綬，遺我星星發。都門賈生墓，青蠅久斷絕。寒食搖揚天，憤景長肅殺。皇漢十二帝，唯帝稱睿哲。一夕信豎兒，文明永淪歇。南山何其悲，鬼雨灑空草。長安夜半秋，風前幾人老。低迷黃昏徑，嫋嫋青櫟道。月午樹無影，一山唯白曉。漆炬迎新人，幽壙螢擾擾。星盡四方高，萬物知天曙。己生須己養，荷擔出門去。君平久不反，康伯循國路。曉思何譊譊，闤闠千人語。石根秋水明，石畔秋草瘦。侵衣野竹香，蟄蟄垂葉厚。岑中月歸來，蟾光掛空秀。桂露對仙娥，星星下雲逗。淒涼梔子落，山璺泣清漏。下有張仲蔚，披書案將朽。